Minst 182 pasienter berørt av ny feil i Helseplattformen: - Kan få alvorlige følger
Det skandalerammede milliardsystemet i Midt-Norge skaper nye bekymringer på landets største sykehus. (Adresseavisen) St. Olavs hospital har oppdaget feil i legemiddellistene. Det bekreftet sykehusdirektør Grethe Aasved overfor Adresseavisen fredag ettermiddag. - Det har oppstått en feil etter at Helseplattformen AS den 30. oktober 2023 gjennomførte en oppdatering/feilretting knyttet til legemiddellisten i epikrisene som sendes ut når pasientene blir utskrevet. Feilen er funnet og rettet i løsningen, sier hun i en uttalelse. Legemiddellisten er en oversikt over hvilke medisiner du bruker. Det er uklart hvor alvorlige konsekvenser feilen har fått for pasientene.  Dette skjer bare en uke før Helse Møre og Romsdal skal bestemme seg for om de skal innføre Helseplattformen på sine sykehus.  Det er også bare et par dager siden det onsdag ble kjent at fem pasienter ikke er tatt inn til røntgen etter at 44 henvisninger ikke kom fram på grunn av feil i Helseplattformen. Ambisiøst prosjekt ble skandale Helseplattformen er en journalløsning som skal samle de ulike delene av helsevesenet i Midt-Norge på samme system. Det inkluderer kommuner, sykehus og fastleger. Målet er å sikre at informasjon følger pasienten sømløst gjennom hele pasientforløpet. Milliardsystemet ble innført på landets fjerde største sykehus for ett år siden. Prosessen har vært preget av en jevn strøm av bekymringsmeldinger, feil, avvik, mangler, brudd på pasientsikkerheten, utsettelser og enorme kostnadsøkninger og ekstrautgifter som har preget prosjektet det siste året. Statens helsetilsyn konkluderte allerede i februar med at Helseplattformen kan utgjøre en fare for pasientsikkerheten, og denne uken slo Riksrevisjonen fast at journalsystemet fungerer så dårlig at det kan påvirke pasientsikkerheten. Jobber med å kartlegge omfanget Sykehuset ble kjent med den nye feilen 23. november. De opplyser at de umiddelbart startet med å kartlegge omfang og konsekvenser. – Klinikksjefene ble raskt koblet på for å sikre at pasientene som er berørt av feil i legemiddellisten blir fulgt opp så raskt som mulig. Helseplattformen AS jobber fortsatt med å kartlegge omfanget og sammen med kommunene jobber St. Olavs hospital med å kartlegge konsekvensene for den enkelte pasient, sier Aasved. Har satt inn tiltak – Hva kan være konsekvensene for pasienter som er rammet av dette? – Konsekvensen kan være at pasienter har fått feil dosering av medisin.  – Har det fått konsekvenser for pasienter, hvilke pasienter er rammet, og hvor mange?  – Vi mottar løpende informasjon i denne saken og per i dag er det rapportert om 182 pasienter som er berørt av feilen. Det er iverksatt tiltak for å hindre feilmedisinering som kan få alvorlige følger, og disse pasientene er kontaktet.  – Hva gjør dere nå?  – Vi samarbeider tett med Helseplattformen AS, kommunene og andre samarbeidsaktører for å forebygge at feilen i legemiddellisten ikke resulterer i alvorlige hendelser.  – En rekke med for mange feil Tidligere denne uka skrev Adresseavisen også om nye alvorlige feil i Helseplattformen. «44 radiologiske henvisninger til samarbeidspartnere utenfor St. Olavs hospital har ikke kommet frem til mottaker», skrev St. Olavs hospital på sine hjemmesider onsdag kveld. – Det er veldig beklagelig, og det føyer seg i inn i en rekke med for mange feil som vi ikke skulle hatt, sa Trond Utne, som da var konstituert administrerende direktør i Helseplattformen. Fredag tok Siri Beate Berg over som konstituert administrerende direktør. Hun bekrefter St. Olavs versjon av feilen som har oppstått.  – Det var i forbindelse med en oppdatering, sier hun.  – Feilen er rettet, sier hun. Berg ønsker ikke å uttale seg om medisinskfaglige spørsmål og  hvilke konsekvenser feilen har medført  for pasientene.  – Uheldig  Helseplattformen oppsummerer feilen slik:  «Det er avdekket en feil som oppsto etter at Helseplattformen 30. oktober 2023 produksjonssatte en oppdatering knyttet til legemiddelliste i epikrise. Årsaken er en feil i det som kalles smartlenke, som henter legemiddelnavn og styrke fra reseptinformasjon og dosering fra inneliggende forordning. Helseplattformen har mottatt og satt i produksjon en ny oppdatering hvor denne feilen er rettet, feilen vil derfor ikke oppstå igjen. St. Olavs hospital følger opp hver enkelt pasient og dennes hjemkommune.» – Kan vi stole på systemet Helseplattformen nå? – Det er veldig uheldig at denne feilen oppsto nå. Vi forsterker arbeidet med testing og oppfølging av leverandøren, Epic, sier den nye sjefen for Helseplattformen. 
St. Olavs hospital har funnet feil i legemiddellistene etter en oppdatering i Helseplattformen. Feilen kan ha ført til feil medisinering hos 182 pasienter. Dette skjer samtidig som en lang rekke feil og problemer med Helseplattformen har skapt bekymring for pasientsikkerheten.